13 भाजपा नेताओं के AIADMK में शामिल होने के बाद पार्टी ने दी सफाई
Tamil Nadu BJP Leaders AIADMK Party Joining Update तमिलनाडु में बुधवार को भाजपा के 13 पदाधिकारियों ने पार्टी से इस्तीफा दे दिया और अपनी सहयोगी पार्टी AIADMK में शामिल हो गए। यह सभी नेता भाजपा IT विंग से जुड़े हुए हैं।
तमिलनाडु में बुधवार को भाजपा के 13 पदाधिकारियों ने पार्टी से इस्तीफा दे दिया था। सभी नेता एनडीए की सहयोगी पार्टी तमिलनाडु में ऑल इंडिया अन्ना द्रविड़ मुनेत्र कड़गम ( AIADMK) में शामिल हो गए। इसके बाद बीजेपी ने AIADMK पर गठबंधन धर्म का उल्लंघन करने का आरोप लगाया था। राज्य में दोनों पार्टियों में बढ़ते तनाव के बीच AIADMK के सीनियर नेता डी जयकुमार ने सफाई दी है।
उन्होंने कहा कि 2024 के लोकसभा चुनाव में हम साथ लड़ेंगे। अन्य दलों को भी हमारे साथ जुड़ना चाहिए। वहीं, वानथी श्रीनिवासन ने कहा कि इस कुछ नेता हमारे गठबंधन को लेकर बयानबाजी कर रहे हैं, लेकिन इससे हमारे रिश्तों पर कोई असर नहीं होगा।
बीजेपी IT विंग के 13 नेताओं ने छोड़ी थी पार्टी
बीजेपी छोड़कर AIADMK में शामिल होने वाले सभी 13 नेता पार्टी की IT विंग से जुड़े थे। विंग के डिस्ट्रिक्ट प्रेसिडेंट अनबरासन ने बुधवार को पार्टी से इस्तीफा देते हुए कहा था, 'मैंने सालों तक भाजपा के लिए काम किया है। लोग जानते हैं कि मैंने कभी किसी पद की उम्मीद नहीं की। पिछले कुछ दिनों से पार्टी में कुछ भी ठीक नहीं है। असामान्य स्थिति को देखते हुए मैंने पार्टी से इस्तीफा देने का फैसला किया है।'
मीडिया रिपोर्ट्स के मुताबिक, भाजपा कार्यकर्ताओं ने AIADMK प्रमुख पलानीस्वामी के खिलाफ विरोध किया और उन पर गठबंधन धर्म का उल्लंघन करने का आरोप लगाया था। वहीं, AIADMK ने इन आरोपों से इनकार कर दिया।
निर्मल कुमार ने अन्नामलाई पर जासूसी करने का आरोप लगाया था
इसके पहले रविवार ही पांच भाजपा नेताओं ने इस्तीफा दिया था, जिनमें IT विंग के चीफ सीटीआर निर्मल कुमार भी शामिल थे। निर्मल ने अन्नामलाई पर DMK मंत्री के साथ गुप्त समझौता करने का आरोप लगाए थे। इसके कुछ समय बाद ही उन्होंने पार्टी से इस्तीफा दे दिया था। फिर उन्होंने AIADMK चीफ पलानीस्वामी से मुलाकात की और पार्टी में शामिल हो गए।
सोशल मीडिया पर पोस्ट कर निर्मल ने पार्टी के राज्य नेतृत्व पर पार्टी कार्यकर्ताओं को नजर अंदाज करने और अन्नामलाई पर कई लोगों के खिलाफ निगरानी करने का भी आरोप लगाया था।
हालांकि, गुरुवार को उन्होंने कहा कि पार्टी छोड़ने पर कहा, 'किसी ने मेरा शिकार नहीं किया है। यह मेरा निर्णय है। किसी पार्टी से जुड़ना अवैध शिकार नहीं है या यह खरीदारी करने की चीज नहीं है। यह एक भावना है।'
अन्नामलाई बोले-भाजपा नेता AIADMK में शामिल हुए, ये दुर्भाग्यपूर्ण
इस बीच भाजपा प्रदेश अध्यक्ष अन्नामलाई ने कहा कि भाजपा के नेता AIADMK में शामिल हुए हैं, यह एक दुर्भाग्यपूर्ण बात है। यहां के द्रविड़ राजनेता जो सोचते हैं कि वे बड़ी पार्टियां चला रहे हैं, भाजपा को आसानी से शिकार बनाना चाहते हैं और अपनी पार्टी का विकास करना चाहते हैं। यह केवल इस बात को दिखाता है कि राज्य में भाजपा आगे बढ़ रही है।
अन्नामलाई के इस बयान पर AIADMK IT विंग के सचिव रामचंद्रन ने कहा कि एक बार भाजपा को NOTA से भी कम वोट मिले थे। 2021 के चुनाव में भाजपा के विधायक कैसे चुनाव जीते, इसका जवाब यह है कि AIADMK और भाजपा ने सहयोगी के रूप में चुनाव लड़ा। AIADMK वह संगठन है जिसने अकेले अपने दम पर चुनाव जीता था। AIADMK को विकसित करने के लिए यह कहना केवल एक मजाक है, उसे भाजपा के लोगों की जरूरत है।
तमिलनाडु की ये खबरें भी पढ़ सकते हैं...
जयललिता की पार्टी के अंतरिम महासचिव बने रहेंगे पलानीस्वामी
सुप्रीम कोर्ट ने मद्रास हाई कोर्ट के उस फैसले को बरकरार रखा था, जिसमें एडप्पादी पलानीस्वामी (EPS) को अन्नाद्रमुक (AIADMK) के अंतरिम महासचिव के रूप में बने रहने की अनुमति दी गई थी। शीर्ष अदालत ने कहा था कि इस आदेश का ओ पनीरसेल्वम (OPS) और EPS के बीच विवाद को लेकर हाईकोर्ट में चल रहे मामले पर कोई असर नहीं पड़ेगा। पूरी खबर यहां पढ़ें...
भाजपा के उलट हिंदू विरोध पर टिकी दक्षिण की राजनीति
2014 के लोकसभा चुनाव में भाजपा की जीत के साथ हिंदुत्व को सियासी कामयाबी की कुंजी के तौर पर पहचान मिली। इसके बाद विधानसभा चुनावों में भी भाजपा ने इसी फॉर्मूले का इस्तेमाल किया। भाजपा की लगातार जीत के बाद इसे सत्ता का सक्सेस मंत्र मान लिया गया। कांग्रेस भी इसी राह पर चली। हालांकि उसका रास्ता सॉफ्ट हिंदुत्व का था। कांग्रेस ने 2019 के लोकसभा चुनाव से पहले पार्टी अध्यक्ष रहे राहुल गांधी की हिंदू छवि पेश करने में कोई कसर नहीं छोड़ी। पूरी खबर यहां पढ़ें